প্রধানমন্ত্রীর লন্ডন সফরের সময় কোহিনূর হিরে ফিরিয়ে দেওয়ার দাবি জানালেন ভারতীয় বংশোদ্ভূত ব্রিটিশ সাংসদ কিথ ভাজ। সম্প্রতি অক্সফোর্ড ইউনিয়নের বক্তৃতায় কংগ্রেস সাংসদ শশী তারুর মন্তব্য করেছিলেন, ২০০ বছরের ঔপনিবেশিক শাসনের খেসারত দিতে হবে ব্রিটেনকে। সেই প্রসঙ্গেই কিথ বলেন, ‘‘তারুরের বক্তৃতাকে স্বাগত জানাচ্ছি। বিষয়গুলি এ বার সত্যিই ভেবে দেখা দরকার।’’ কিথ জানিয়েছেন, আর্থিক ক্ষতিপূরণ দেওয়ার প্রক্রিয়া সময়সাপেক্ষ, তা ফলপ্রসূ না-ও হতে পারে। তবে কোহিনূরের মতো মূল্যবান জিনিসগুলি ফিরিয়ে দেওয়ার ক্ষেত্রে আর কোনও অজুহাত চলে না। আগামী নভেম্বরে ব্রিটেনে যাচ্ছেন প্রধানমন্ত্রী নরেন্দ্র মোদী। তত দিন কোহিনূর ফেরানোর দাবিতে লন্ডনে প্রচার চালিয়ে যাওয়ার কথা বলেছেন কিথ।